《哭谭永明山人排律一百韵》
明代·邓云霄

有美粤东杰，英英溟海旁。精分朱鸟翮，星映少微光。

秀骨鹤胎瘦，雄心剑气翔。青云期早达，白眼纵佯狂。

蹴鞠斗鸡道，挥槌结客场。诗才泉倒峡，侠节柏凌霜。

兴到题鹦鹉，豪来典鹔鹴。闭门田是砚，隐几墨为庄。

献玉足犹在，续貂心自伤。长怀湖海志，摆脱利名缰。

赤骥嘶风去，苍鹰拍汉飏。片言堪授璧，千里不赍粮。

名岳孤筇度，洪川一苇航。探奇摇彩笔，得句满奚囊。

到处推词伯，名家与雁行。忘年多少府，倒屣有中郎。

望阙能披胆，忧时罢举觞。寸毫排仗马，一疏叫天阊。

谁信牵萝客，还能补衮裳。鸳班皆吐舌，凤鸟已鸣阳。

直节斗山重，高风兰蕙香。声名如入洛，都雅似游梁。

平揖将军第，閒过上相堂。拍肩呼许史，半醉骂金张。

裘马三河少，银鞍七宝装。常酣平乐酒，见惯杜韦娘。

绛灌妒才子，终军出朔方。青牛沙漠远，白草塞垣长。

笑入元戎幕，眼空胡虏乡。丛谈开武库，叱吒落欃枪。

尽踏三边险，还交六郡良。勒名思窦宪，市骏泣归王。

失路非流落，穷途倍激昂。风尘催燕颔，星斗动鱼肠。

弹铗歌偏苦，移山志愈刚。北风才转毂，南国又鸣榔。

买赋争张宴，扬金忽满筐。朝朝鲸吸海，夜夜凤求凰。

妙舞风前柳，新声陌上桑。携云石城女，侍寝邯郸娼。

已赠汉皋佩，还摇洛浦珰。绮罗迷建业，花月醉维扬。

买笑春方好，寻芳夜未央。香尘飞利屣，响屧绕长廊。

酒向锡山载，钩从虎阜藏。湖山留丽藻，珠翠斗新妆。

奇士逢张旭，名园有辟疆。西湖邀锦缆，秋水下钱塘。

倚棹严滩石，垂纶粤海艎。缠头金尽散，搔首鬓将苍。

松菊今安在，田园叹已荒。门前罗鸟雀，机上怨糟糠。

尘满扬雄宅，蓬深仲蔚房。瓶空无菽粟，箧剩只缥缃。

司马先生叶，词宗学士杨。怜才时把臂，赈匮每分张。

管鲍交偏永，芝兰味不忘。寒炉回昔暖，枯木暂时芳。

二老从朝露，孤灯啼夜螀。袁安徒卧雪，灵辄孰贻浆。

向日金盈橐，今朝鹿在隍。捉襟时见肘，剜肉不医疮。

土锉烟常冷，绳枢月自凉。天边看紫气，夜半拭乾将。

曲巷门悬席，閒园屋绕篁。有时收橡栗，多恨倚筼筜。

诗兴越精进，襟期未可量。观涛频弄艇，濯足屡歌沧。

星汉笼笔底，乾坤入眼眶。火攻屈贾垒，水灌曹刘墙。

历尽一生蹇，还成百炼钢。华文珠烨烨，高韵玉琅琅。

惟我同风调，文君共颉颃。论心常对酒，谈艺夜连床。

古雅思前汉，纤卑陋晚唐。相期持格力，切戒露锋铓。

诗工穷里得，道誉困中彰。壁立人偏乐，囊空世自忙。

千秋称独擅，九折亦何妨。敏捷敲铜钵，遐搜叩石仓。

缅馀趋仕路，不暇理篇章。望远云低雁，相思月落梁。

人方怜范叔，客不到临邛。古谊胶投漆，交情桂杂姜。

馀曾归里闬，君自曳□裆。陆贾金堪赠，王高藿共尝。

感时心尚赤，阅世发全黄。隐迹留东郭，仙踪遽北邙。

别离殊恍惚，生死竟微茫。石椁空埋骨，沙溪岂钓璜。

谁求封禅草，忍视贮经箱。帷幕澹无影，人琴总已亡。

藏舟山寂寂，闻笛泪浪浪。宿草连松桧，平林走鹿獐。

山魈来踯躅，木魅亦踉跄。蜀国鹃犹哭，辽东鹤可望。

浮生真石火，达士等彭殇。梦去人为蝶，归来石是羊。

还疑挂剑处，堪拟卧龙冈。漫作招魂赋，羁人在楚湘。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。